****

**Eger Megyei Jogú Város Önkormányzata Közgyűlésének rendelet-tervezete a távhőszolgáltatásról**

**Tisztelt Közgyűlés!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. §-ának 20. pontja a helyi közügyek, valamint a helyben biztosítható közfeladatok körében nevesíti a távhőszolgáltatást.

Eger Megyei Jogú Város Önkormányzata a távhőszolgáltatást a közvetlen tulajdonában álló EVAT Zrt. útján látja el, mely Eger Megyei Jogú Város közigazgatási területén mind a lakossági, mind a nem lakossági felhasználók számára – jogszabályban részletezett feltételek mellett – biztosítja a távhőszolgáltatást.

Az Mötv.-vel összhangban a távhőszolgáltatásról szóló 2005. évi XVIII. törvény (a továbbiakban: Tszt.) 60. § (3) bekezdése felhatalmazza a települési önkormányzatokat, hogy a Tszt 6. § (2)-(4) és 52. § (2) bekezdésében meghatározott, hatáskörébe utalt feladatokat rendeletben szabályozza, mely rendeletalkotási kötelezettségének az önkormányzat a távhőszolgáltatás legmagasabb díjáról és a díjalkalmazás feltételeiről szóló 43/2005. (XII. 16.) önkormányzati rendelet megalkotásával eleget tett. Az eltelt időszakban bekövetkezett számos jogszabályváltozás és végrehajtott rendeletmódosítás is indokolja egy új, áttekinthetőbb rendelet megalkotását.

A Tszt. 2024. december 31. határidővel az önkormányzatok képviselő-testülete vonatkozásában rendeletalkotási kötelezettséget ír elő.

**A Tszt. 6. § (2) bekezdése 2024. január. 1. napjával a következő j) ponttal egészült ki:**

*(Az önkormányzat képviselő-testülete:)*

*„j) rendeletben állapítja meg – az e* [*törvény*](https://njt.hu/jogszabaly/2005-18-00-00) *végrehajtására kiadott rendeletben meghatározott általános előírások figyelembevételével – a fűtési költségmegosztó felszerelésének műszaki megvalósíthatósági és költséghatékonysági egyedi szempontjait, ütemezését és egyéb feltételeit.”*

**A Tszt. a következő 59/D. §-sal egészült ki:**

*„Az e* [*törvény*](https://njt.hu/jogszabaly/2005-18-00-00)*nek az egyes energetikai tárgyú és kapcsolódó törvények módosításáról szóló 2023. évi XCIX. törvénnyel megállapított* [*6. § (2) bekezdés j) pont*](https://njt.hu/jogszabaly/2005-18-00-00)*ja szerinti kötelezettséget* ***2024. december 31-ig kell teljesíteni.****”*

A fentiek alapján az EVAT Zrt-vel történt szakmai konzultációt követően javaslom a Közgyűlés részére Eger Megyei Jogú Város Önkormányzata Közgyűlésének a távhőszolgáltatásról szóló új önkormányzati rendelet elfogadását.

**A Tszt. a következő 43. § (5b) bekezdéssel, illetve az 59/C. §-sal egészült ki, melyek a fűtési költségmegosztókkal nem rendelkező felhasználókra vonatkozóan tartalmaznak kötelezettségeket.**

**A Tszt. 43. § (5b) bekezdése:**

*„A távhőszolgáltatással ellátott lakóépületek és vegyes célra használt épületek esetén – a közös használatban lévő épületrészek kivételével – kötelező a fűtési költségmegosztó felszerelése az egyes hőleadó készülékekre, ha az műszakilag megvalósítható és a lehetséges energiamegtakarítással való arányosság tekintetében költséghatékony.”*

**A Tszt. 59/C. §-sa:**

*„Az e törvénynek az egyes energetikai tárgyú és kapcsolódó törvények módosításáról szóló 2023. évi XCIX. törvénnyel megállapított 43. § (5b) bekezdése szerinti kötelezettséget* ***2027. január 1-jéig kell teljesíteni.”***

Egerben a fűtési rendszert érintően a távfűtött lakások több, mint 97%-a korszerűsített, ami országos viszonylatban igen kiemelkedő. Korszerűsítés alatt a felhasználói vezetékhálózat strangszabályozókkal való ellátását, a vételezett hőenergia szabályozhatósága érdekében termosztatikus szelepek alkalmazását és a radiátorokra fűtési költségmegosztók felszerelését értjük.

Ennek köszönhetően Egerben mindössze 140 db olyan lakás van, amely a fűtési rendszerüket érintően még nem került korszerűsítésre, ami összességében 5 db tulajdonosi közösséget jelent. Továbbá van 20 db olyan új építésű lakás, amely hitelesített fűtési hőfogyasztás-mérővel lett ellátva, de azokat a tulajdonosi közösség fűtési költségmegosztásra jelenleg nem alkalmazza.

Továbbá a Tszt. végrehajtásáról szóló 157/2005. (VIII.15.) Korm. rendelet (a továbbiakban: Korm. rendelet) 17/C. §-a előírja a felhasználóknak, tulajdonosi közösségeknek a fűtési költségmegosztók felszerelésének költséghatékonysági vizsgálatát és azt, hogy erről a távhőszolgáltató felé nyilatkozzanak.

A Korm. rendelet értelmében, ha a fűtési költségmegosztók felszerelése műszakilag megvalósítható és a beruházás költséghatékony, akkor a felhasználónak, tulajdonosi közösségnek a költséghatékonysági vizsgálat elvégzését követő egy éven belül gondoskodnia kell a közös használatú épületrészek kivételével a fűtési költségmegosztók felszereléséről és alkalmazásáról.

A felhasználóknak, tulajdonosi közösségeknek a Korm. rendelet 8. mellékletében szereplő táblázat alapján kell a költséghatékonysági vizsgálatot elvégezni.

**(8. melléklet) Költséghatékonysági vizsgálat fűtési célú hőmennyiség épületrészenkénti hiteles mérésének kialakítása vagy fűtési költségmegosztók alkalmazása esetére:**

|  | **A** | **B** | **C** |
| --- | --- | --- | --- |
| **1.** | **Sor megnevezése** | **Mértékegység** | **Érték** |
| **2.** | Átlagos éves hőfelhasználás (A) | GJ/év | – |
| **3.** | Bruttó fűtési hődíj (B) | Ft/GJ | – |
| **4.** | Bruttó beruházási költség (C) | Ft | – |
| **5.** | Bruttó működtetési költség (D) | Ft/év | – |
| **6.** | Megtakarítási arány (E) | – | – |
| **7.** | Éves megtakarítás (F) | Ft/év | F = A × B × E |
| **8.** | Az egyedi, hiteles hőmennyiség mérő vagy a fűtési költségmegosztó gyártó által megadott élettartama, vagy a hitelességének időtartama (G) | év | – |

*Jelölés és magyarázat:*

A. Átlagos éves hőfelhasználás: Az adott felhasználási helyen az utolsó 3 naptári évben mért éves összes fűtési célú hőfelhasználások számtani átlaga.

B. Bruttó fűtési hődíj: Adott felhasználási helyet ellátó távhőszolgáltató esetén a vizsgálat elvégzésekor érvényes bruttó fűtési hődíj.

C. Bruttó beruházási költség: Az adott felhasználási hely esetén a fűtési célú hőfelhasználás épületrészenkénti hiteles mérése kiépítésének, vagy a távolról leolvasható fűtési célú költségmegosztási rendszer telepítésének egyszeri bruttó beruházási költsége a kapott árajánlatok szerint.

D. Bruttó működtetési költség: Az adott felhasználási hely esetén a fűtési célú hőfelhasználás épületrészenkénti hiteles mérésének, vagy a fűtési célú költségmegosztási rendszer működtetésének éves átlagos bruttó költsége a kapott árajánlatok szerint.

E. Megtakarítási arány: A maximálisan elérhető fűtési célú hőmennyiség-megtakarítás szorzótényezője az egyedi, hiteles fűtési célú hőmennyiségmérők, vagy fűtési költségmegosztók alkalmazása esetén. Értékét a fűtési költségmegosztók alkalmazása esetén önkormányzati rendelet határozza meg. A megtakarítási arány 0 és 1 közötti két tizedesjegyben kifejezett értéket vehet fel.

F. Éves megtakarítás: Az adott felhasználási hely esetén elérhető maximális éves fűtési-költség megtakarítás, mely az átlagos éves hőfelhasználás (A), a bruttó fűtési hődíj (B) és a megtakarítási arány (E) alapján számítható.

G. Az egyedi, hiteles hőmennyiség mérő vagy a fűtési költségmegosztó gyártó által megadott élettartama, vagy a hitelességének időtartama: A fűtési célú egyedi, hiteles hőmennyiségmérő vagy a fűtési célú költségmegosztó készülék gyártó által megadott élettartama, vagy a hitelességének időtartama, amely nem lehet több, mint 10 év. A vizsgált beruházás akkor költséghatékony, ha F × G > C + G × D.

A Korm. rendelet 2024. január 1. napjával mellékletként beiktatott táblázatban szereplő megtakarítási arány „E” értékére vonatkozóan a kormányrendelet előírja, hogy azt **önkormányzati rendeletben kell meghatározni.**

A Korm. rendelet szerint a megtakarítási arány a maximálisan elérhető fűtési célú hőmennyiség-megtakarítás szorzótényezője az egyedi, hiteles fűtési célú hőmennyiségmérők, vagy fűtési költségmegosztók alkalmazása esetén.

A megtakarítási arány „E” számszerűsített értékére vonatkozóan Egerben több évre visszamenőleg vannak adatok, ezért az EVAT Zrt. szakemberei a már korszerűsített épületek korszerűsítés előtti és utáni tényleges fűtési célú hőfelhasználási adatai alapján **0,35** értékben javasolják azt meghatározni.

A fentiek alapján indokolt Eger Megyei Jogú Város Önkormányzatának a távhőszolgáltatásról szóló új rendelet elfogadása a távhőszolgáltatás legmagasabb díjáról és a díjalkalmazás feltételeiről szóló 43/2005. (XII.16.) önkormányzati rendelet hatályon kívül helyezésével egyidejűleg.

Kérem a T. Közgyűléstől a rendelet-tervezet elfogadását.

Eger, 2024. december 06.

**Dr. Barta Viktor**

Jegyző